འཇམ་དབྱངས་མཁྱེན་བརྩིའི་དབང་པོས་བོད་ཀྱི་བསྟན་པ་འདི་ཡུན་དུ་གནས་པ་དང་མི་ཉམས་གོང་འཕེལ་འགྲོ་བའི་ཆེད་དུ།སྐུ་གསུང་ཐུགས་རྟེན་མང་བོ་བཞེངས་ཡོད་དེ།སྐུ་ཆུང་ངུའི་དུས་ནས་གདུལ་བ་འགྲོ་དོན་དུ་མིང་བཏགས་པའི་གྲོང་ཆོག་ལྡོམ་བུ་སོགས་ལོག་འཚོའི་དཀོར་སྡུད་གཏན་ནས་མ་མཛད་ཀྱང་འབར་བ་གསུམ་དང་འདུ་བ་གསུམ་གྱི་ཡོན་ཏན་ཕྱིར་ཤར་བས་ཟང་ཟིང་གི་དངོས་པོ་འབད་མེད་བྱུང་བ་ཐམས་ཅད་གནས་མིན་དུ་ཆུད་ཟོས་ཕྲ་མོ་ཙམ་ཡང་མི་བཏང་བར།སྐུ་རྟེན་གསེར་ཟངས་ཁོ་ན་ལས་གྲུབ་པ་སྟོང་ཕྲག་གཉིས་ཙམ་དང་།གསུང་རྟེན་གླེགས་བམ་པསྟི་བཞི་བཅུ་ལ་ཉེ་བའི་སྤར།བྲིས་མ་དང་སྤར་མ་བསྡོམས་པའི་པསྟི་ཀ་སྟོང་ཕྲག་གཉིས་ཙམ།ཐུགས་རྟེན་ལྷུན་གྲུབ་སྟེང་གི་མཆོད་སྡོང་ཆེན་མོའི་གཙོས་བརྒྱ་ཕྲག་ལྷག་ཙམ་གསེར་ཟངས་ལས་གྲུབ་པ།དེ་དག་བཞུགས་གནས་ལྷ་ཁང་ཆེ་ཆུང་བཅུ་གསུམ་ཙམ་བཀོད་ལེགས་པར་བཞེངས་ཤིང་དུས་དང་རྒྱུན་གྱི་མཆོད་པ་བཙུགས།གནས་གཞི་གསར་བཞེངས་རིགས་དུས་དབང་གིས་ཚུལ་ལྡན་འབྱུང་དཀའ་བས་སྤྲོས་པ་མ་མཛད་ཀྱང་ཕྱིས་ཚོད་དུས་ཟིང་དབང་གིས་སྟོད་སྨད་འཁྲུགས་ལོང་སྐབས་དགོན་གནས་ཉམས་གུད་ཆེར་གྱུར་པ་རྣམས་ལ་རྗེ་ཉིད་ནས་ཀྱང་དགོན་པ་ཆེ་ཆུང་དང་བསྟུན་པའི་གནང་སྦྱིན་དངོས་ཇ་སྟོང་ཕྲག་གསུམ་ལྷག་པ་དང་།རྒྱ་བོད་ཀྱི་མི་དཔོན།ཆོས་རྒྱལ་སྡེ་དགེ་རྒྱལ་བློན་རྣམས་ལ་མཐུན་སྦྱོར་མཛད་གལ་གནད་བཀྲོལ་གནང་བའི་སྒོ་ནས་སྔར་གནས་སོར་ཆུད་ཀྱི་ཉམས་གསོས་གསར་བཞེངས་དང་།མཆོད་ཐེབས་ཀྱི་ཞབས་འདེབས།ལུགས་གནས་ཚུལ་མཐུན་གྱི་ཞལ་བསྒོས་རྣམས་ཀྱི་སྒོ་ནས་དར་རྒྱས་འཕེལ་བའི་བཀའ་དྲིན་རླབས་པོ་ཆེ་སྩལ།ཕན་ཚུན་གྱི་ཆོས་སྡེ་ཆེ་ཆུང་རྣམས་ལ་ལོ་རེ་བཞིན་དུ་གཟུང་སྔགས་བསྔོ་བའི་རྟེན་ཡོན་སྦྱོར་གནང་བ་སྔ་རྗེས་དངོས་བཞི་སྟོང་གི་རྩ་བ་ཕུལ།ཞེས་པ་ལྟར།རང་ནུས་ཅི་ལྕོགས་ཀྱིས་སྐུ་གསུང་ཐུགས་རྟེན་མང་པོ་གསར་བཞེངས་དང་ཞིག་གསོ་མཛད་ནས་ནང་བ་སངས་རྒྱས་ཆོས་ལུགས་དང་བོད་ཀྱི་རིག་གནས་ཡུན་ནས་ཡུན་དུ་འཕེལ་བར་བྱས་རྗེས་ཆེན་པོ་བཞག།